89/337/ETY: Neuvoston päätös, tehty 27 päivänä huhtikuuta 1989, teräväpiirtotelevisiosta



Virallinen lehti nro L 142 , 25/05/1989 s. 0001 - 0002

Suomenk. erityispainos Alue 13 Nide 19 s. 0003

Ruotsink. erityispainos Alue 13 Nide 19 s. 0003



NEUVOSTON PÄÄTÖS, tehty 27 päivänä huhtikuuta 1989, teräväpiirtotelevisiosta (89/337/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että teräväpiirtotelevisio (HDTV) on strategisesti tärkeä Euroopan viihde-elektroniikkateollisuuden ja Euroopan televisio- ja elokuvateollisuuden kannalta, teräväpiirtotelevisio-ohjelmien ja -elokuvien tuotannon aloittamista ja vaihtoa varten tarvitaan kiireellisesti yhtenäinen maailmanlaajuinen standardi, Euroopan teollisuus on Eurekan yhteydessä kehittänyt kyseiseksi maailmanlaajuisen tuotannon standardiksi sopivan ehdotuksen, tämän standardin mukainen prototyyppilaitteisto esiteltiin menestyksellisesti Brightonissa syyskuussa 1988 pidetyssä kansainvälisessä yleisradiokokouksessa, vuosi 1992 voidaan määritellä tavoiteajankohdaksi, jolloin laitteisto tuodaan kaupallisille markkinoille ja teräväpiirtotelevisiotoiminta aloitetaan käytännössä, kaupallisen teräväpiirtotelevisiotoiminnan käynnistymisen onnistuminen ei riipu ainoastaan asianmukaisten laitteiden saatavuudesta vaan myös siitä, että Euroopan elokuva- ja televisiotuotannossa saavutetaan tarvittava taito ja kokemus, on välittömästi laadittava mittava tiedotuskampanja, jotta televisiota ammatissaan käyttäviä henkilöitä ja television katselijoita valmisteltaisiin tässä suhteessa, samoin on eurooppalaisen teräväpiirtotelevision kehitykseen liittyvistä asioista tiedotettava riittävästi päättäjille ja muille osapuolille, joita asia koskee, Euroopan laajuisen teräväpiirtotelevisiotoiminnan aloittamiseksi on välttämätöntä laatia kiireellisesti menettelytapa- ja toimintasuunnitelma, on erittäin tärkeää, että kaikki jäsenmaat osallistuvat näihin toimiin, näiden aloitteiden tulisi johtaa yhteisön tasolla tiiviimpään yhteistyöhön teollisuuden (viihde- ja ammattielektroniikkateollisuuden sekä elokuva- ja televisiotuotannon) sekä ohjelmapalvelujen välittäjien (maalähetysverkkoja käyttävät yleisradioyhtiöt, satelliittitelevisioasemat, kaapelilähetystoiminnan harjoittajat ja elokuvalevittämöt) välillä, ja perustamissopimuksessa ei ole muita määräyksiä näitä toimenpiteitä varten tarvittavista valtuuksista kuin 235 artikla, ON PÄÄTTÄNYT SEURAAVAA: 1 artikla Seuraavat tavoitteet muodostavat perustan kokonaisvaltaiselle toimintasuunnitelmalle teräväpiirtotelevision (HDTV) välityksellä tapahtuvan ohjelmatoiminnan aloittamiseksi Euroopassa: 1 tavoite Pyritään tekemään kaikki voitava sen varmistamiseksi, että Euroopan teollisuus kehittäisi ajoissa kaiken teräväpiirtotelevisiotoiminnan aloittamiseksi vaadittavan tekniikan, laitteiden osat ja laitteistot. 2 tavoite Pyritään saamaan hyväksytyksi teräväpiirtotelevision ohjelmien valmistamista ja vaihtoa varten ainoaksi maailmanlaajuiseksi standardiksi eurooppalainen ehdotus, joka perustuu 1250 juovan käyttöön ja 50 kuvan pyyhkäisyyn sekuntia kohden. 3 tavoite Edistetään eurooppalaisen teräväpiirtotelevisiojärjestelmän mahdollisimman laajaa käyttöä kaikkialla maailmassa. 4 tavoite Edistetään teräväpiirtotelevisiotoiminnan aloittamista Euroopassa mahdollisimman pikaisesti ja vuodesta 1992 alkavan sopivan aikataulun mukaisesti. 5 tavoite Pyritään tekemään kaikki voitava sen varmistamiseksi, että Euroopan elokuva- ja televisiotuotantoteollisuus saavuttaa tarvittavan taidon, kokemuksen ja laajuuden ollakseen kilpailukykyinen teräväpiirtotelevision maailmanmarkkinoilla, ja että jäsenvaltiot voisivat antaa toimintaan oman kulttuurisen panoksensa. 2 artikla Jotta saavutettaisiin 1 artiklassa mainitut tavoitteet laaditaan teräväpiirtotelevisiotoiminnan aloittamista koskeva toimintasuunnitelma tiiviissä yhteistyössä yhteisön tasolla komission ja jäsenvaltioiden kesken, tarvittaessa kansallisten mekanismien välityksellä neuvotellen kaikkialla yhteisön ja koko Euroopan alueella erityisesti - maalähetysverkkoja käyttävien yleisradioyhtiöiden, - satelliitin välityksellä tapahtuvan ohjelmatoiminnan ja -jakelun harjoittajien, - kaapelilähetystoiminnan harjoittajien, - ammatti- ja viihde-elektroniikan laitevalmistajien, - televisio- ja elokuvatuotannon harjoittajien, - audiovisuaalista koulutusta ja korkeampaa teknistä koulutusta antavien laitosten ja - kuluttajajärjestöjen kanssa tiiviissä yhteistyössä täydentäen Eurekan teräväpiirtotelevisioprojektin osanottajien ja koordinaattoreiden työtä. 3 artikla Neuvosto tutkii teräväpiirtotelevisiotoiminnan aloittamista koskevan toimintasuunnitelman 2 artiklassa tarkoitettujen neuvottelujen tulosten ja komission ehdotuksen pohjalta. Toimintasuunnitelmaan tulisi sisältyä myös järjestelyt Euroopan muiden valtioiden osallistumiseksi. Tehty Luxemburgissa 27 huhtikuuta 1989. Neuvoston puolesta Puheenjohtaja J. BARRIONUEVO PEÑA (1) EYVL N:o C 37, 14.2.1989, s. 5 (2) EYVL N:o C 120, 16.4.1989 (3) Lausunto on annettu 26 päivänä huhtikuuta 1989